Namibië haal hoogste plek op wêreldranglys | Netwerk24
10 Junie 2019 20:45
Ondersteuners van Namibiese rugby sal bly wees oor die twee plekke wat hul span op die wêreldranglys geklim het.Foto: Getty Images
Namibië se nasionale rugbyspan beklee sy hoogste posisie tot nog toe op die wêreldranglys nadat hy die afgelope naweek 'n naelskou-oorwinning oor Uruguay in Montevideo behaal het.
Suid-Afrika se buurspan, wat later vanjaar ook een van sy teenstanders by die Wêreldbeker-toernooi in Japan sal wees, het Uruguay danksy 'n Cliven Loubser-strafdoel in die 80ste minuut met 30-28 getroef.
Die tuisspan het in die 77ste minuut die voortou geneem (28-27), maar die Suid-Amerikaners se vreugde was van korte duur.
Namibië beklee ná die oorwinning in die Nasiesbeker-reeks die 21ste plek op die ranglys. Uruguay lê 17de.
Rusland (20ste op die ranglys) het ook vir 'n verrassing in die Nasiesbeker-reeks gesorg deur 'n Argentynse XV-tal met 48-40 te verslaan. – Sportredaksie